En outsourcing af driften på servernetværket i Vesthimmerlands Kommune betyder, at serverne skal forlade Vesthimmerlands Kommune. De skal dog bare køres til Ballerup, hvor KMD vil tage sig kærligt af dem. Beslutningen er taget, fordi Vesthimmerlands Kommune har haft svært ved at administrere serverne selv og i forvejen brugte KMD som konsulent. Derudover lever KMD op til statens nye sikkerhedskrav. - Hvis Vesthimmerlands Kommune selv skulle overholde disse sikkerhedskrav, ville det betyde en ekstraudgift på 2-3 millioner kroner, siger økonomidirektør Find Korsbæk. Kommunen lægger trygt sine servere i hænderne på folkene fra KMD. - Med den her aftale håber vi på at få en optimal, stabil drift og adgang til KMD's meget kvalificerede mandskab. I Hjørring havde Kommunen store problemer med en software fra KMD, der angiveligt var skyld i en del af kommunens underskud. Den problematik bekymrer imidlertid ikke Find Korsbæk. -	Vi er slet ikke nervøse. KMD er meget kompetente og der ligger en helt fast pris for, hvad vi skal betale for sådan noget, siger Find Korsbæk.

Referat:
Serverne forlader i dag fysisk Vesthimmerlands Kommune, men vil fortsat være tilknyttet til kommunen